## Rješenje kojim se poništava Rješenje Hrvatske agencije za nadzor financijskih usluga klasa: UP/I-450-04/08-11/12 urbroj: 326-111/08-7, od 13. studenoga 2008. godine, kojim je trgovačkom društvu Stan d.d., Dubrovnik, odbijen zahtjev za odobrenje prospekta o izdavanju 25.000 redovnih dionica na ime, privatnom ponudom, ukupne vrijednosti 500.000,00 kuna, pojedinačne

### NN 145/2008 (15.12.2008.), Rješenje kojim se poništava Rješenje Hrvatske agencije za nadzor financijskih usluga klasa: UP/I-450-04/08-11/12 urbroj: 326-111/08-7, od 13. studenoga 2008. godine, kojim je trgovačkom društvu Stan d.d., Dubrovnik, odbijen zahtjev za odobrenje prospekta o izdavanju 25.000 redovnih dionica na ime, privatnom ponudom, ukupne vrijednosti 500.000,00 kuna, pojedinačne

HRVATSKA AGENCIJA ZA NADZOR FINANCIJSKIH USLUGA

4001

Sukladno odredbama članka 15. stavak 1. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine«, br. 140/05), članka 258. Zakona o općem upravnom postupku (»Narodne novine« br. 53/91 i 103/96) te članka 22. stavak 4. Zakona o tržištu vrijednosnih papira (»Narodne novine« br. 84/02, 138/06), temeljem zahtjeva društva Stan d.d., Dubrovnik, Između tri crkve 5, za odobrenje prospekta o izdavanju dionica privatnom ponudom, Uprava Hrvatske agencije za nadzor financijskih usluga je na sjednici održanoj 5. prosinca 2008. godine, donijela

RJEŠENJE

1. Poništava se Rješenje Hrvatske agencije za nadzor financijskih usluga klasa: UP/I-451-04/08-11/12 urbroj: 326-111/08-7, od 13. studenoga 2008. godine, kojim je trgovačkom društvu Stan d.d., Dubrovnik, Između tri crkve 5, odbijen zahtjev za odobrenje prospekta o izdavanju 25.000 redovnih dionica na ime, privatnom ponudom, ukupne vrijednosti 500.000,00 kuna, pojedinačne nominalne vrijednosti 20,00 kuna po dionici.

2. Trgovačkom društvu Stan d.d., Dubrovnik, Između tri crkve 5, odobrava se prospekt o izdavanju 25.000 redovnih dionica na ime, privatnom ponudom, ukupne vrijednosti 500.000,00 kuna, pojedinačne nominalne vrijednosti 20,00 kuna po dionici.

3. Ovo rješenje objavit će se u »Narodnim novinama«.

Obrazloženje

I. Trgovačko društvo STAN d.d., Dubrovnik, Između tri crkve 5 (u daljnjem tekstu: Izdavatelj), podnijelo je Hrvatskoj agenciji za nadzor financijskih usluga (u daljnjem tekstu: Agencija), 24. studenoga 2008. godine, prijedlog za obnovu postupka u predmetu Agencije klasa: UP/I-451-04/08-11/12, radi odobrenja prospekta o izdavanju dionica privatnom ponudom, koji je okončan rješenjem Agencije navedene klase, urbroj: 326-111/08-7, od 13. studenoga 2008. godine. Navedeno rješenje Agencije postalo je konačno danom dostave rješenja Izdavatelju, 17. studenoga 2008. godine.

Prijedlog je podnesen pravovremeno i od ovlaštene osobe.

U prijedlogu Izdavatelj navodi da je pismeno Agencije od 15. listopada 2008. godine, kojim je zatražena dopuna i objedinjenje prospekta i to u roku od 15 dana od dana zaprimanja pismena, zaprimio 23. listopada 2008. godine. Izdavatelj nadalje navodi da je 7. studenoga 2008. godine predao pošiljku s dokumentacijom ovlaštenom dostavljaču CityEX, dakle u ostavljenom roku. Za navedene činjenice Izdavatelj je uz prijedlog dostavio javnobilježnički ovjerenu presliku Prijenosnice, iz koje je vidljivo da je pošiljka Izdavatelja preuzeta od strane CityEX-a 7. studenoga 2008. godine.

Prijedlog je osnovan.

Sukladno odredbi članka 249. stavak 1. točka 1. Zakona o općem upravnom postupku, postupak okončan rješenjem ili zaključkom protiv kojeg nema redovnog pravnog lijeka u upravnom postupku, obnovit će se ako se sazna za nove činjenice ili se nađe ili stekne mogućnost da se upotrijebe novi dokazi koji bi, sami ili u vezi s već izvedenim i upotrijebljenim dokazima, mogli dovesti do drugačijeg rješenja da su te činjenice odnosno dokazi bili izneseni ili upotrijebljeni u prijašnjem postupku.

Prema prijedlogu Izdavatelja, Agencija je ponovila okončani postupak na način da je ponovno pregledana sva prijašnja dokumentacija u predmetu Agencije klasa: UP/I-451-04/08-11/12, te dokumentacija dostavljena nakon okončanja postupka, podneskom od 14. studenoga 2008. godine.

U ponovljenom postupku, uvidom u dostavljenu Prijenosnicu, utvrđeno je da je Izdavatelj zadnjeg dana ostavljenog roka, odnosno 7. studenoga 2008. godine, CityEX-u predao pošiljku kojom se Agenciji dostavlja tražena dokumentacija. Uvidom u dostavljenu dokumentaciju utvrđeno je da je Agenciji dostavljeni cjeloviti prospekt s uvrštenim traženim izmjenama i dopunama te tražena dokumentacija.

Navedene činjenice, zajedno s nepromijenjenim činjenicama koje su utvrđene u okončanom postupku, daju novo činjenično stanje, koje primjenom odredbe članka 22. stavak 4. Zakona o tržištu vrijednosnih papira (»Narodne novine« broj 84/02 i 138/06, u daljnjem tekstu: Zakon), utječe na drukčije rješavanje upravne stvari u okončanom postupku, tako da u toj stvari Izdavatelju treba odobriti prospekt o izdavanju dionica privatnom ponudom.

Stoga je, na temelju odredbe članka 257. stavka 2. i članka 258. Zakona o općem upravnom postupku, valjalo riješiti kao u točki 1. izreke ovog rješenja.

II. U postupku u predmetu Agencije klasa: UP/I-451-04/08-11/12, te ponovljenom postupku u predmetu Agencije, gornje klase, utvrđeno je da je Izdavatelj, podnio Agenciji, 4. kolovoza 2008. godine, zahtjev za odobrenje Skraćenog prospekta o privatnom izdanju dionica na ime serije »B« Stan d.d., Dubrovnik i dokumentaciju u privitku, sukladno odredbama Zakona i Pravilnika o sadržaju zahtjeva i prilozima za odobrenje prospekta i skraćenom prospektu (»Narodne novine«, broj 118/03, u daljnjem tekstu: Pravilnik), a 14. studenoga 2008. godine, posljednju dopunu toga zahtjeva.

U postupcima pred Agencijom utvrđeno je da je Glavna skupština Izdavatelja 16. lipnja 2008. godine, donijela Odluku o povećanju temeljnog kapitala Izdavatelja izdavanjem redovnih dionica, privatnom ponudom (u daljnjem tekstu: Odluka Izdavatelja).

Sukladno navedenoj Odluci Izdavatelja, temeljni kapital Izdavatelja povećat će se s iznosa od 105.400,00 kuna za iznos od 500.000,00 kuna na iznos od 605.400,00 kuna, izdavanjem 25.000 redovnih dionica na ime, u nematerijaliziranom obliku, nominalne vrijednosti 20,00 kuna po dionici, privatnom ponudom.

Odlukom Izdavatelja isključeno je pravo prvenstva postojećih dioničara na upis novih dionica predmetnog izdanja, u korist vanjskog ulagatelja.

Rok za upis i uplatu dionica predmetnog izdanja, sukladno prospektu Izdavatelja, iznosi najduže 30 dana od dana konačnosti rješenja Agencije o odobrenju prospekta o izdavanju dionica privatnom ponudom.

Mjesto upisa i uplate dionice predmetnog izdanja bit će u sjedištu Izdavatelja, uplata će se izvršiti na račun Izdavatelja, otvoren posebno u svrhu izdavanja redovnih dionica kod Zagrebačke banke d.d.

Cijena dionica u izdavanju dionica privatnom ponudom iznosi 20,00 kuna.

Predmetno izdanje dionica smatrat će se uspješnim ukoliko u navedenom roku za upis i uplatu dionica bude upisano 100 % dionica koje se namjeravaju izdati.

III. Nadalje, utvrđeno je da je Izdavatelj uplatio naknadu i administrativnu pristojbu sukladno odredbi članka 4. stavak 2. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 45/06, 11/07).

IV. Ocjenjujući utvrđeno činjenično stanje, Agencija je utvrdila da su zahtjevu za odobrenje prospekta o izdavanju dionica Izdavatelja privatnom ponudom, priloženi svi prilozi propisani Zakonom i Pravilnikom te da podneseni prospekt sadrži sve podatke u skladu s odredbom članaka 21. i 26. stavak 2. Zakona.

Slijedom navedenog, ispunjeni su uvjeti za odobrenje podnesenog prospekta te je, sukladno odredbi članka 22. stavka 4. Zakona, riješeno kao u točki 2. izrjeke.

V. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«›.

UPUTA O PRAVNOM LIJEKU:

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-034-01/08-01/4

Urbroj: 326-111/08-2

Zagreb, 5. prosinca 2008.

Član Uprave
Ivica Letinić, v. r.

Rješenje, NN 145/2008-4001